정조 11년
獻納柳匡天疏曰伏以祗謁仙寢鑾輿載旋日吉辰良嘉禮順成臣民之忱慶忭曷極竊伏念臣以草野賤品空譾劣百不猶人淸朝耳目之寄自知不稱而猥廁從班今已十數年矣前後除旨非止一再而或在鄕而徑遞或登途而許解未嘗出一言論一事以效涓埃之報反省慚恧無地自容迺者薇垣新除遽下於待罪太常之際夫諫官言責也納言淸選也與宰相可否獻替補闕是其職也則如臣之才識鹵莽言議巽軟者顧何敢晏然自居揚揚爲冒進之計哉且臣素患痰癖之症偶因食傷越添於一夜之間百祟交攻氣息凜綴昏涔床席轉側須人以此症形時月之間萬無蠢動之勢召牌之下承膺無路玆敢冒入文字仰瀆崇嚴伏乞聖明俯垂鑑諒亟鐫削臣所帶職名以爲人臣慢命者之戒焉臣於乞免之章非暇及他而義重懲討略暴沬血之懇素抱漆憂兼申芹曝之誠以冀裁察焉嗚呼春秋之義討復居先而國之所以爲國人之所以爲人只係於義理之明不明義理者天綱也民彝也義理明則天綱擧而民彝敍義理晦則三綱淪而九法斁爲人臣而不能明此筒義理則天下後世將謂斯何而其何以自立於天壤之間乎殿下智周乎萬物而魑魅畢照光臨乎九宇而億兆咸戴獨奈何十載之間亂逆層生種下生種迄于今未盡鋤治臣愚死罪竊以爲緩於討逆固今日廷臣之罪而實則殿下不嚴於懲討有以馴致其餘孽之滋蔓也噫噫亂逆何限而豈有如前冬逆復之變也讎賊亦多而豈有如五月喪變之讎哉變出於將相之間半行刀削而再奠盤泰式賴我慈聖睿智神功而誅止於一二巨魁綱漏於糾結諸賊鞫事之疎忽曾所未有懲討之不嚴臣實痛之乃若前後喪變症形怪底一款尤是慈敎中至冤刻骨之恨而殿下當鞫而不鞫可覈而不覈刑法之乖當已無可言而環東土億萬生靈窮天極地之冤無處可洩矣殿下之庭無一人碎首刳腹而泯泯焉泄泄焉討復之大義理不明於此世其可曰國有人乎慈旨懇惻可泣神明而君讎尙未復也國賊終未除也則殿下亦何以仰慰我玆聖哀痛惻怛之至意也哉噫嘻承款之宇鎭擬師之時偉是固復謙之窩主而更加嚴鞫則不知有幾箇宇偉也誤藥之廷揖斷乳之妖媼不過凶賊之前芧而苟加嚴覈則不知有幾箇巨魁也一鞫之下窩窟可破而宇偉薄置於島配之律嚴覈之地脈絡易剖而醫媼假息於覆載之間梟腸相連於奧處而旣露之端緖未覈獍肚互貫於暗地而可覆之情節未究古今天下寧有是耶伏願聖上亟允三司之請宇偉醫媼竝令設鞫嚴加究覈凶徒餘孽明正典刑快雪神人之憤焉嗚呼殿下英明之姿迥出百王至誠勤孜勵精圖治而夷考其驗成效猶邈有君無臣之歎臣竊慨然而若言今日之弊則有難殫擧比如大病之人內自贓腑外及肢體無一毛一髮不受其病而惘然莫知其祟病之源非得華扁之手砭爇其氣海舟田投之以壽民神丹則幾乎殆已其所矯捄通變之策有非如臣謏見容易議到而試撮其急務之最先者其目有十焉一曰勉聖學以養德性也二曰崇經術以興人才也三曰公選擧以圖久任也四曰尙儉德以革侈風也五曰嚴賑政以究實惠也六曰正經界以均賦役也七曰詰戎政以整軍額也八曰分製講以祛科弊也九曰變通官制而文蔭武交遞也十曰革罷均役而矯捄民瘼也何謂勉聖學臣聞程子之言曰君德成就責在經筵傅說之訓曰念終始典于學夫成己成物之謂學下學上達之謂學凡人學問之工有不可誣而帝王之學異於匹庶苟不能得之黃卷之中施諸丹扆之下則學而將焉用哉旣有可行之位又有可爲之時一日爲學卽爲一日之用二日爲學亦爲二日之用其用甚博其功至大而千古聖人精一傳心之法經緯黼黻之謨載之墳典布之方冊必也講明於精義硏賾于奧旨然後方可以得之心術之妙而推之事爲之間此講筵之所以設也殿下以聰明有爲之姿懋時敏日新之工淹貫今古無待乎詢諮洞澈書史不須乎質辨而第念天道乾乾不息聖學工夫或有所間斷則一曝十寒難免鮮終之歎矣間緣悲遑度日法講乍撤而顧今陽和漸敷瑞晷滋長伏願從玆以後日三晉接懋周文緝熙之工頻御講筵體商宗典學之方則故溫新繹薰陶德性體用互順知行竝進自底於高明廣運之域而推之政令施措之際佇見徯志之應矣豈不休哉何謂崇經術臣聞用家棫樸之休實自璧雝之化人才作成之有係於經術者審矣崇儒重道卽我列聖朝家法而四百年扶植元氣維持世道者專在於此粵若盛際人才蔚興鴻儒碩匠項背相望如嶺南之李滉李彦迪曺植湖南之金麟厚奇大升朴淳皆從經術中登庸猗歟晠哉我殿下臨御以來尤致意於右文之治崇奬儒術培植經學之方靡不用極而獨奈何才喪之歎如水益下朝無楨榦之彦野乏菁莪之美臣竊惑焉噫一自能量諸賊不幸出於所謂抄選之後人諱學道之名士避經術之稱朱門綺紈之家罕聞讀書之聲山巖圭竇之中未見席珍之美有識之憂歎久矣臣伏念人才衰竭實由於經術之不振而興學作士之方惟在於尙風之化我殿下寤寐求賢旁招遺逸之士絲綸每勤於衡門旌招多下於丘園而固守山樊遐心莫廻終未聞造朝而登筵深可歎也今若徠之以禮招之以誠則亦豈無翻然之悟乎伏願殿下頻降諭音于抄選諸人期於招致以備經幄詢諮草野中經明行修之士竝令搜訪而庸之風動四方之觀聽則儒道丕振經術大闡其於成成人才之道庶有彬蔚之美矣何謂公選擧以圖久任臣聞朱子之言曰惡朋黨而欲去之則必至於亡人之國此則公選擧之義也先正臣李珥之論曰朝拜暮遷席不暇暖雖欲察任其道末由此則久任責成之旨也臣以爲朋黨出而選擧不公遞任數而治效無成何則黨禍可勝言哉黨錮作而董曹亂漢牛李裂而傾軋病唐宋之朔蜀分而邪王混明之東林爭而忠逆戰漢唐姑無論而元祐朋六七分公道三四分偏私東林朋四五分士論七八分黨論以我朝言之自有黨論以來世無分是非是非不公而朝無分選擧一進一退之時則偏擬於選近日平蕩之後則互對於選擧臣則曰偏擬不公也互對亦非公也今夫彼謂彼君子此謂此君子而未知其孰爲君子孰爲小人也此謂此人才彼謂彼人才而未知其孰爲人才孰爲不才也度德而敍伍量能而授任乃是古聖王用人之弘規則惟當無論彼此平心排擬可用者用不可用者不可用也公明兩至物我俱忘則人才無漏而安有朋私之患哉不然而較絜彼此先分色目其於排擬之際必也參互對擧有如抽黃對白者然則非出於公心而其爲世道之害殆無異於偏擬行私之弊也此風痛祛而後可做恢蕩之治矣至若久任之說于古有鑑語曰治國如治家假令治家者今日役一人明日役一人而其可以做了家事乎人才長短各有所稱夔典樂而不敷敎皐士師而不后稷禮曰夷工曰垂隨其才而各任其職是必久於其任而後方能盡其才而責其效矣雖以伊傅周召之賢且才若令今日援司冠明日除司徒則必不能成績而卒乍之間尙何望熙載允釐之休乎國朝故事或有數年度支長五六年載大冢宰此可爲今日柯則也臣伏見近年以來政注之間主於互對題目未出而物議先定已有欠於公選擧之義而內外之官遞改太頻除旨日換而職掌互易恐有害於責成效之道矣伏願另飭銓部公其選擧之政申嚴久任之規以圖責成之效焉何謂尙儉德古人曰奢侈之害甚於天災臣以爲奢侈生於財節財曰儉財用之竭由於侈風而祛侈之方在於尙儉何則屋壁紋繡賈生太息而今日之侈風似之高髻全疋古謠有譏而淆風之侈靡同焉人情厭常而好奇俗態喜奢而爭夸今年長一侈習明年滋一奢風一人唱之百人效之第宅踰制未聞李沅旋馬之庭粧奩過侈絶罕晉俗賣犬之需一婚之費多至於千金一髻之入少不下百金雜佩總帽賤隷爭姸綾羅珠翠村婦鬪靡而其他服飾輿馬器玩飮食之奇巧奢華有難毛擧中人百金之費天子猶惜於一臺而今也一身資粧之費或多倍蓰於此如是而財安得不竭民安得不窮乎竊念下之慕效專由於上如風之靡如水之走四方之侈風臣以爲由於京城閭巷之侈風臣以爲由於朝士而朝士之侈風臣不能無擬於我聖上昭儉德之有所未盡也嘗聞世宗朝相臣許稠常服灰色褡𧞤朝士之常儉此可法也因伏念先王王嘗語及閭巷侈風而下敎曰先朝以木綿爲衾而予則爲紬衾以至靴舄蠧飮而無易儀仗色渝而不改此非我聖上所宜鑑法者乎臣愚死罪竊以是仰獻丹扆之箴伏願聖上昭儉德於宮中則朝士自然尙儉朝士尙儉則閭巷之間侈風自祛矣何謂嚴賑政臣聞唐臣陸贄論荒政之要曰擇守令爲先務此誠切至之言也今年之凶振古無罕諸道同然而兩南尤甚濕古澡之地秧期已愆山高水冷之峽蟲損偏酷當秋四野半是空莖赤地萎黃全不掛鎌及夫窮春何以聊生懸罄之室初無甔石之資呼庚之家率多翳桑之歎頷顑殘命只懸於賙恤之澤而已今夫賙饑莫如抄救荒莫如穀精抄饑之規必以浮黃菜色爲準而饑者未必浮黃菜色非必饑人將欲賙饑而必待浮菜之色則未賑之前民命盡矣面不浮色不菜者昏漏於其中則饑者之見漏不知其幾何而顚連者多矣寧不如不必入者冒入之爲大霈也此所謂賙饑之貴於廣抄也至於糶糴有新舊捧相錯而又有所謂陳陳穀陳穀例皆腐敗多是空殼且況臨歲封倉時吏鄕充逋幾皆不精穀鳩聚以納者也穀物出入專係於下則易致從中幻弄之患斗升救饑之穀若未免空殼塞責則其何以活其濱死之命哉此所謂救饑之莫如穀精也且夫移民移粟荒年例行之規而各邑糴簿多寡不均或有設賑邑糴寡而難於賙饑者或有稍實邑糴多而留庫有裕者今若較檢穀簿參以邑情分其稍實邑有裕之穀而次次移賙於糴寡難賑之處則恐合便宜如以斗斛言之同量平斛王政中一事而近來官用之斛奸僞日滋市上斗升盈縮不齊此而置之則糴賑穀出入之際易致操弄之弊市價米高低之間必多欺隱之患此亦荒政之緊關急務較正官斛以防奸弊均平市斗以齊不均之米直有不可忽也伏願另飭諸道振勵惕省俾有實惠之下究焉若夫農本於耕墾土以牛禁屠之令本自至嚴而値玆東作之節尤宜申嚴條禁而窮鄕殘村無牛者多犂飜不齊耕播愆期亦自各邑抄出各坊里有牛成冊知委任長使之有無交資輪回借耕則實合於勸農力作之道而仍伏念糜穀之害惟酒最甚通計京外大小酒家不知幾十萬家而少釀猶且日釀數斗統以計之則一日消瀜將不知爲幾百萬錢朝不哺夕不食而饑民穀沽酒家者古亦有諺平歲尙嚴犯酒之禁則顧今賙荒之時尤不可緩此禁也亦願申嚴牛酒二禁以爲荒政之一助焉何謂均賦稅臣聞仁政必自經界始夫井田尙矣限田亦多窒礙處賦役之均在於定經界經界之定非改量則不可得我國量田今已六十年之久而最初打量之時旣有執卜之混錯陵谷變遷之餘率多界限之不明又或沃者變而瘠焉燥者幻而濕焉兖土之下下而忽作雍州之上上靑壤之上上而換作梁州之下中土地則變而稅則依舊今或一等之田而從前五等之稅如前二等之稅而今變六等之田經界之不定而賦役不均賦役之不均而民困日甚矣白地之徵蔀屋含冤荒田之稅窮獨飮恨臣竊歎焉而況西北兩道田案本自不明而土瘠山确穀如龜毛舊起今陳稅多勤徵檢田之規甚疎執卜之數漸錯此其不定界不均稅之弊比南土尤有甚焉不可無一番釐正改量一款有難輕議而若今道臣抄出可改之邑或別遣命吏而抽栍入量或付該邑拖量定界辨其肥瘠平其稅斂則庶無賦民不均之患矣何謂詰戎政臣聞易著苞桑之誡書揭詰戎之訓安不忘危治國之遠圖而陰雨之備有不可忽也我國北接胡南隣倭鐵騎突突上下山坂中國之長技而我不能敵鳥銃勁弩接戰平原倭人之長技而我不能當壬丙之難天時不利而烈士之淚至今未乾訓局新設專出於防秋禦倭之策昇日久人心狃安戎政之疎忽劇矣兵隱於農制倣于唐而將不知兵兵不知將紀律不明隊伍不整鄕軍操練貰馬逢點京營番卒全不成樣而營邑戎器太平陳腐無聲之銃不鞾之弓蠧心之箭無非有名無用之具脫有緩急將何所恃以此軍卒以此器械土崩之患勢所必至此已可憂之甚而至若軍額之多空黃口之簽丁其弊亦大究厥弊源專由於民多游食之致也今心不古奸僞日滋圖免軍丁孔穴甚夥忠順忠義率入勳府之橫占保人閑丁多歸校院之濫屬士夫家墓直山谷中佛堂便作逃逋之巨藪而冒錄幼學籍名異於役名者皆是幻弄謀避之奸計而富豪丁壯率歸吏鄕之養戶其所苟充只是疲殘無依類別軍官假差鄕無數功避之實丁東亭子西亭子太半鬼籙之虛簽白骨橫徵邑邑皆然此豈不大可憂哉前後頒飭非不勤矣而爲守令者不善奉承傳專事彌縫之計甚可痛也臣謂另飭兵水營及鎭營各項軍器可以修補者修補可以新備者新備操練紀律申嚴整肅使蚩蠢之卒少知旗鼓坐作之節且令嚴行査現勳府冒占校院濫額及額外別軍官差帖假鄕任一竝汰丁冒錄幼學塡名役案毁撤佛堂歸俗居士則朝家坐得幾萬精兵於一號令之間而仍又考其勤慢施以黜陟則戎政軍額竝擧俱修而緩急之備庶無疎忽之慮矣何謂分製講夫周有賓興之選漢有賢良方正之科而臨軒策士詔詔制科之名創於此唐有博學宏詞之科製講之科分於此宋之貢擧不一其制而我朝科制雙冀誤之程式之文始行焉大比之科明經義也增別雜科尙詞藻也而若言製述之爲弊則詔制降而詩賦詩賦嬗而騈麗文體日卑比古大變委靡淫哇未見其渾厚淋漓之體抽靑聯白漸歸於雕飾浮華之態文氣淳漓關世道汚隆而何若是日卑也今夫治世所需致澤經綸之材而今也求之以藻華程式之末技彼雖如龍雕鳳吐直足以驚天地泣神鬼顧何補於治道哉驅一世鉊塹場屋中賺得英雄盡白頭而中朝太息歎人才之渺然其亦末已科規變通其議已久而賢良孝廉之科今古異宜鄕擧里選之制窒礙難行製述科之宜改而終不得改者甚可慨也臣意則莫如製講之分試於大比何則古之明經窮經明義而今之明經口耳記誦舌軟之時諺誦居多爛熟如流而專昧旨意使之製作或迷魚魯平生誦習雖是謨訓孔孟之大經大道而其於修己治人之方蔑如也已京華浮薄之革數慢輒曰諺書出身明經科之無用一何至此大比之科古制難革製述之科亦不可終廢而若其無用於世則明經尤甚其間措變恐合事宜竊稽皇朝科規大比外無他別科有事則加設於大比之額此規甚可取法今若依此改制凡於式年製講分額各取十六人或加額分定而初試則一場設兩圍經生述士分庭考試則庶有得於存古制竝行之道矣此外又有早呈催考之弊借述賣筆之弊行私不公之弊惟此三大弊不能痛祛則士風無以正矣躁競無以抑矣若言乎早呈之弊則催考故早呈早呈故文體變燭下壯元古之名談而今也京外之場則午鼓一鳴場中已空當日唱榜之科風批雨抹寅卷卯榜縱令歐陽子主考蘇子瞻擧子烏能免遺珠飮墨之患哉國朝名臣金安國掌試十五日出榜退而言曰出榜甚急多失人才此意最可法也若言乎借賣之弊則借述故倖占賣筆故漏才夫地卑而勢窮者以文資生無文而饒貲者以財籠文藻鑑不明之主司先看筆而後看文故臨場寫手便作買賣之資一場之價多至四五十金此實窮措大飮恨之端禁不可不嚴而賣文者摘現科罪之規只取文不取筆之道專係於試者檢飭措變之如何至若行私之弊尤無可言頭顱冬烘之譏從古貽羞而賄賂恣行之風近日滋甚前期鑽穴擧子如狂臨場措點物議譁然及其榜眼之出果富漢之冒占竟孤宿儒之所期躁競之風職此而愈滋廉恥之喪以之而日甚誠非細慮伏願另加嚴飭擇差掌試痛革此三弊焉何謂變通官制也世祿周之制而今之蔭以官爲家縣而郡郡而府府而牧佩符七八邑而不止是世仕也非世祿也國制貴文賤武而今之武始仕階進州府郡縣之間周流例遷而獨也文官抱經牌而餓死者多豈不冤哉我朝古則重內而輕外朝典籍暮縣監至登諺傳而今則蔭路太廣文窠太窄經幄近密之臣尙多桂玉之愁臺閣出入之人未免凍餒之憂矧乎遐鄕疎跡尤何可論三館參上下積滯如薪登科十年不過郞署白首潛郞未得一麾都事一冷銜便同致仕作散數十載甄復無期人壽幾何其情慼矣讀書決科者螢窓攻苦費盡心力勞身敗家飽喫酸辛致君澤民人孰不願而門戶口計間亦不無未得憂其得旣得若將有爲而畢竟飮恨有足以上干和氣革破科擧則已以科取人用人以科而使之如許實非聖王與工天祿之意而是豈天地交上下交而泰通雍熙之像乎振淹疏滯政爲今日急務而我東州縣三百有六十餘窠而文武交遞其窠三十以文應差不過三十武窠八十餘而其餘一百九十餘窠皆是蔭窠武窠則比文窠猶可說也而蔭窠加於文五六倍焉文官豈皆不治蔭官亦豈必箇箇龔黃哉且夫天道三月則變治道三日則變治道三年則成故書曰三載考績三年亦久任也何必六年爲哉今若罷六年窠改以三年窠則元窠外剩得二百餘窠除防禦邊地外武蔭之窠竝與文官而通融換差蔭以遞武武以代文文以交蔭則淹滯可振庶有解冤之道且夫察訪亦外任也文參下察訪爲十四窠陞以參上之窠則亦可以小振參上淹滯之患矣何者文官時存數參上則數百之多而參下則其數近來差少令別檢變通之後槐院參下不患無窠國子自本館可以出六不至如參上之無區處無甄復宜有變通之道而矧乎鍊事後外任自是古制則朝新恩暮督郵亦非試仕乃用之規參下郵陞上斷不可已也官制變通事亦不輕伏願下詢廟堂酌宜裁處焉何謂革罷均役也臣聞傳曰國有聚斂之臣國必亡又曰百姓足君誰與不足噫財竭於下用縮於上用扐之常規重祿之良制減之又減猶又不足故當初均役之設雖出於紓民力補國用之意而不幸主事之臣非其人以致民弊之日滋大槪二疋之減爲一疋惠莫大焉而至於舟魚鹽收稅實緣聚斂之臣所誤耳船無不斂之隻鹽無不徵之盆漢家舟車之稅無以異焉宋朝榷酤之斂不幸近之堂堂千乘之國豈爲此與民爭利之事乎此不可使聞於隣國無論國用之足不足革罷新制斷不可已也若言其爲弊則至賤之鱗族今也絶貴如土之煮鹽忽焉踊價諺所謂儒魚變而貴魚鹽價同於魚價者可想愁怨之聲而是豈物産之今古異也稅鹽重而浦利薄故漁箭稀於海門鹽盆減於浦口之致也民困如此官況可知枕海之邑一鱗皆買沿浦之州升鹽有價餘外例用之需皆歸烏有不廉官長措手無路自不無犯科之患甚者勤捧不正之物疊徵於殘民此亦勢所必有之弊也嗷嗷然人皆曰生民之困莫非均役之害也貪墨之風無非均役害也此不可不急急釐改如蠧絃之琴不爲之更張則絃將絶矣欹楹之室不爲之易礎則屋必頹矣東人狃於因循不解更張之論論者或以爲儒戶結布數百年未決之案則均役雖云可罷實是無救弊之說弊也臣則獨以爲此亦膠守不通之言也何則昔漢文帝詔賜田租之半十四年永除民田租而時有弋綈之儉德故太倉有紅腐之裕及至景帝元年始命復收田租三十而稅一夫天下田租之稅無難永除而國用猶裕於尙儉之德我國雖號貧國誠能專尙儉德則奚憂乎均役之罷而國用之貧乎粵在庚午蠲布設廳之初魚鹽結錢選武布諸稅査出輸納事節目旣成先大王語筵臣曰唱此論者子孫繁衍後方信均役之有實效實仰聖念預軫末弊爲後日深遠之慮而顧念時勢此法之罷革卽今日其機也以臣愚見斷然革罷固也而若曰形格勢阻遽難永罷則參量事宜從長變通亦未爲不可今夫均廳稅入臣雖未詳數爻而除出結錢選武布各項米木之劃付則舟漁鹽稅似不過十數萬金漁鹽船稅及其不正之斂爲先革罷至如結錢與各種米木不妨因付者因付該廳則其所欠缺不至於莫可措變而推移充塡生財補缺亦豈無方便之道乎殿下誠能體大禹菲衣之德法衛文大布之儉凡諸經用務從節省則月計不足歲計有餘國用自可漸敷而至若諸宮房折受中可罷者可以罷也漫職冗官之徒費廩祿者可以刊汰也逆家田寺位田之隱漏者無馬牧場無松封山之稅皆可搜括而屬公也蘆草泥生之地堤堰蒙利之處亦可以査現收稅以補該廳也外此而抑有一策焉在昔唐宗初載中原甫定外夷尙梗而天下之兵不過百所所率千人統計纔二十萬今以十分一之我國軍摠比盛唐殆三分之一此制兵之太過而無量科布之浪洩於尾閭者訓局則雖難遽議而四軍門軍摠量宜減定八路只選精兵十萬若其減額之餘丁剩卒盡歸於均廳之收布案則其數不知爲幾許萬而布木亦自有裕其變通此法乎何有昔鄭浹上流民圖宋帝罷新法天乃雨今若革罷均役則浦民汴於野商旅歌於道而誦聲興革罷第一策也變通第二策也革罷變通惟在時宜事係更張非臣粗識所敢容議而略陳一得之愚見而已伏願令廟堂議處焉嗚呼今之可言者豈止此哉千條萬緖無非可言而餘懷耿耿又附二條臺閣通淸與他自別獻可替否其責不輕激濁楊淸爲任亦大有非人人之所可堪居通擬之際宜加審愼而近來法綱漸弛官方混淆地閥之未著而冒玷者有之人器之不稱而濫側者多焉以故希覬成風無人不企躁競之習職此以滋臣竊慨然也至若掌憲一窠縱云差別於持正之通而通淸則一也亦何可只主疏通而不小難愼也哉臣謂申飭選部以淸仕路可也三館分榜法意至嚴必也審其來歷參以地閥區別分隷於三岐而近日則主事者或拘於顔私或牽於干囑來歷不明間多倖占之人鄕品卑微不無濫竽之患魂選之猥雜已無可言而應付芸閣者亦或冒陞於國子故每經分榜之餘嗤點喧騰官方由玆而漸壞後弊亦不可不念從前誰某之濫入今不欲追提指摘而今於新榜之後擧行在卽臣謂另加申飭或有如前不公之弊參座諸人從重科罪可也抑臣又有曾經稔知之郵弊略以尾陳焉馹路傳命所關甚重給復劃田法意有在剩人之聊生供役專靠於此而復戶則預相買賣於一二年之前爲弊甚痼預賣者固出於殘卒勢窮之致而圖買者尤極痛駭矣馬田則馬戶遞易之時虛實相混民田接界之地標限不明公然割耕年久未推者不勝其夥然旣失劃復田多割入則其何以支保供役乎馹路凋弊未必不由於是而絶站之憂深可悶矣臣待罪西郵時熟知此弊復結買賣者査摘嚴繩馬田之割入私田者固多營報入量推給郵人而嗣後此弊之有無實未可知而郵如此則他道各驛亦安知無此弊也亦願聞飭諸道復結之買賣與受同罪馬田之割入査出打量以爲蘇殘瘼之地焉嗚呼程子曰進言之道有溯本而言又有從事而言今臣所陳第三條以下從事而言之者也天下之事不進則退天下之弊善變則祛聖學之向上進去百弊之權宜變通顧不在端本淸源之地乎噫前後絲綸丁寧十行懇懇憂民孜孜圖治之聖意藹然於辭表飭諭每下疲癖皆起遐土窮陬聚首扶杖而聽者擧皆有少須臾無死之願而在下者不能精白其心着意做去京司關飭視之以例談備局行會只歸於文具聖上徒勤宵旰之憂而實惠未究於下古所稱九重頻下憂民詔郡縣看作一休紙者政中今日之病而今日朝廷所不足者實也非言也以實心行實政則思過半矣臣之所言殿下一覽而擲之則不過爲政院故紙而官以諫爲名有不能終默昔朱子不以宋帝之厭聞而廢誠正之說臣亦效此而已諸條所陳未免陳腐常談而常談中自有妙理死法中自有活法芻蕘之言聖人亦採伏乞聖明勿以草莽之賤以人廢言小垂察焉省疏具悉言多切實當留意其中可以措諸施爲者許令廟堂稟處爾其勿辭察職